b"\n_START_ARTICLE_\nCl\xc3\xa0udia (M\xc3\xa0rmara)\n_START_SECTION_\nEl personatge dins del context de l'obra\n_START_PARAGRAPH_\nCl\xc3\xa0udia \xc3\xa9s nascuda a Girona vers el 1970. Tenia un germ\xc3\xa0, Jordi, amb qui estigu\xc3\xa9 molt unida, tot i que a ella li agradaven Les flors del mal mentre que ell preferia Fran\xc3\xa7ois Villon. De petita estiuejava a Mallorca amb la fam\xc3\xadlia de la mare. Als 25 anys, es trasllad\xc3\xa0 a Ciutat per motius professionals, per\xc3\xb2 prefer\xc3\xad un pis del carrer de Rub\xc3\xad a la casa dels oncles, potser perqu\xc3\xa8 aquests l'amo\xc3\xafnaven dient-li que els recordava molt la tia Ricarda, morta quan Cl\xc3\xa0udia tenia 10 anys; s'acostum\xc3\xa0 a llegir el conte de La bella i la b\xc3\xa8stia i a confondre la mirada de la tia amb la de la dona morta del conte. _NEWLINE_La va atreure l'artesania delicada d'un orfebre xueta del carrer de l'Argenteria -Joan Forteza- i acab\xc3\xa0 enamorant-se d'ell i lliurant-se-li al casal familiar que el joier tenia al carrer de Sant Bonaventura: ell li regal\xc3\xa0 un anell que estimava m\xc3\xa9s que cap altre i que, d'acord amb el que Cl\xc3\xa0udia descobr\xc3\xad, havia fet per a la tia Ricarda. Quan va decidir no donar-se m\xc3\xa9s a l'orfebre, aquest va desapar\xc3\xa8ixer i se li va emportar aquell anell, per\xc3\xb2 Cl\xc3\xa0udia el recuper\xc3\xa0: l'orfebre es va valdre d'una dona envoltada de misteri per a fer-li novament a mans."